หุ้น “ตระกูลป.” วิ่งคึก! รับ WTI แตะ 40.40 ดอลลาร์ หลัง “โอเปกพลัส” ยืดเวลาหั่นกำลังผลิต
หุ้น "ตระกูลป." วิ่งคึก! รับ WTI แตะ 40.40 ดอลลาร์ หลัง "โอเปกพลัส" ยืดเวลาหั่นกำลังผลิต
หุ้น "ตระกูลป." วิ่งคึก! รับ WTI แตะ 40.40 ดอลลาร์ หลัง "โอเปกพลัส" ยืดเวลาหั่นกำลังผลิต
8 มิ.ย. 2563

ผู้สื่อข่าวรายงานว่า ณ เวลา 10.05 น. ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 105 บาท บวก 6.25 บาท หรือ 6.33% สูงสุดที่ระดับ 107.50 บาท ต่ำสุดที่ระดับ 104 บาท ด้วยมูลค่าการซื้อขาย 766.53 ล้านบาท
ราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 40.75 บาท บวก 1.25 บาท หรือ 3.16% สูงสุดที่ระดับ 41 บาท ต่ำสุดที่ระดับ 40.25 บาท ด้วยมูลค่าการซื้อขาย 1.05 พันล้านบาท
เช่นเดียวกับราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 52 บาท บวก 1 บาท หรือ 1.96% สูงสุดที่ระดับ 53.25 บาท ต่ำสุดที่ระดับ 52 บาท ด้วยมูลค่าการซื้อขาย 551.57 ล้านบาท
โดยปัจจัยที่ส่งผลให้ราคาหุ้นในกลุ่มพลังงานปรับตัวเพิ่มขึ้น หลังราคาน้ำมันดิบ WTI พุ่งขึ้น 85 เซนต์ หรือ 2.15% แตะที่ 40.40 ดอลลาร์/บาร์เรล ในการซื้อขายทางอิเล็กทรอนิกส์ในช่วงเช้านี้ ขานรับกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส บรรลุข้อตกลงขยายเวลาปรับลดกำลังการผลิตน้ำมัน 9.7 ล้านบาร์เรล/วันออกไปจนถึงเดือนก.ค. จากเดิมที่มีกำหนดสิ้นสุดในเดือนมิ.ย.นี้
ด้าน บล.เคทีบี (ประเทศไทย) ระบุในบทวิเคราะห์ว่า จากกรณี OPEC+ มีมติขยายระยะเวลาการปรับลดกำลังการผลิต 9.7 ล้านบาร์เรลต่อวันออกไปจนถึงสิ้น ก.ค. ภายหลังจากการประชุม OPEC+ ได้มีมติลดกำลังการผลิตลง 9.7 ล้านบาร์เรลต่อวัน ไปจนสิ้นเดือนกรกฎาคม เทียบเป็นสัดส่วนประมาณ 10% ของการผลิตน้ำมันทั่วโลก จากนั้นในช่วงเดือนกรกฎาคมไปจนถึงสิ้นปี 2563 จะมีการปรับลดกำลังการผลิตเป็น 7.7 ล้านบาร์เรลต่อวัน และจะมีการปรับลดกำลังการผลิตในปริมาณ 5.8 ล้านบาร์เรลต่อวันต่อเนื่องอีก 16 เดือน ไปจนถึงปลายเดือนเมษายน 2565 ส่งผลให้ราคาน้ำมันดิบ WTI ปรับตัวขึ้นแรง +7.5% ในช่วงก่อนและหลัง meeting period (4/6/20 – 8/6/20)
โดย บล.เคทีบี (ประเทศไทย) มีมุมมองเป็นบวกจากราคาน้ำมันที่ปรับเพิ่มขึ้นต่อ PTTEP และ PTT มากสุด โดยเฉพาะจาก PTTEP ที่มีราคาขายที่อิงกับราคาน้ำมันโลก และ PTT ได้รับประโยชน์จากการเป็นผู้ถือหุ้นใหญ่ของ PTTEP สำหรับราคาหุ้นโรงกลั่นได้ประโยชน์เช่นกัน ประเมินหุ้นกลุ่มโรงกลั่น SPRC, TOP, BCP, IRPC ก็จะได้ประโยชน์เช่นเดียวกัน ทั้งจาก 1) ค่าการกลั่นที่จะปรับขึ้น และ  2) stock gain ในไตรมาส 2/63 โดยราคาน้ำมันดิบ WTI ปรับตัวเพิ่มขึ้น QTD ขึ้นแล้ว 98% หรือคิดเป็น 40.20 ดอลลาร์/บาเรล (ขึ้นมาอยู่ในกรอบที่เราประเมิน) กลุ่มอื่นๆ ที่กระทบเชิงลบจากต้นทุนน้ำมัน ปิโตรเคมี PTTGC, SCC, IVL สายการบิน AAV, BA, THAI, NOK อื่นๆ EPG,TASCO
ทั้งนี้ประเมินราคาหุ้น PTTEP จะปรับตัวเพิ่มขึ้นจากสุดจากราคาน้ำมันที่เพิ่มขึ้น จาก Fig.1 เป็นตารางเปรียบเทียบราคาหุ้นจากวันที่ราคาน้ำมันทำจุดต่ำสุดวันที่ 21 เม.ย.2563 เทียบราคาปิดล่าสุด โดย WTI ปรับเพิ่มขึ้น 302% ด้านราคาหุ้น PTTEP ปรับตัวเพิ่มขึ้น 30% ยังเพิ่มขึ้นน้อยกว่ากลุ่มโรงกลั่นที่เพิ่มขึ้นเฉลี่ย 35% โดย SPRC ปรับตัวเพิ่มขึ้นมากสุด 57% ประเมินว่าราคาหุ้น PTTEP จะกลับมา Outperform มากสุด